L 158/4
HU
Az Európai Unió Hivatalos Lapja
2022.6.13.
(16)
Az Indiából származó, a 0908 11 00 és a 0908 12 00 KN-kód alá besorolt szerecsendiót 2019 júliusa óta fokozott hatósági ellenőrzéseknek vetették alá az aflatoxinokkal való szennyeződés kockázata miatt.
A tagállamok által végzett hatósági ellenőrzések és a rendelkezésre álló információk azt mutatják, hogy javult az uniós jogszabályokban előírt vonatkozó követelményeknek való megfelelés.
Az említett ellenőrzések és információk azt bizonyítják, hogy a szóban forgó élelmiszernek az Unióba történő beléptetése nem jelent többé komoly veszélyt az emberi egészségre nézve.
Következésképpen nem szükséges többé előírni, hogy az Indiából származó, a 0908 11 00 és a 0908 12 00 KN-kód alá tartozó szerecsendió szállítmányait olyan hatósági bizonyítvány kísérje, amely igazolja, hogy valamennyi mintavételi és vizsgálati eredmény megfelel az 1881/2006/EK bizottsági rendelet (4) előírásainak.
Ugyanakkor a tagállamoknak továbbra is ellenőrzéseket kell végezniük a megfelelés jelenlegi szintjének fenntartása érdekében.
Ezért az (EU) 2019/1793 végrehajtási rendelet II. mellékletének 1. pontjában szereplő táblázatból törölni kell az Indiából származó, a 0908 11 00 és a 0908 12 00 KN-kód alá besorolt szerecsendióra vonatkozó bejegyzést, és azt az említett végrehajtási rendelet I. mellékletébe kell áthelyezni, az Unióba beléptetett szállítmányokra vonatkozó azonossági és fizikai ellenőrzések gyakoriságát 30 %-ban megállapítva.
(17)
A Capsicum nemhez tartozó (édestől eltérő) paprika Thaiföldről származó szállítmányai tekintetében az (EU) 2019/1793 végrehajtási rendelet I. mellékletének megfelelően elvégzett tagállami hatósági ellenőrzések során arra derült fény, hogy a növényvédőszer-maradékokkal való szennyeződés tekintetében gyakran nem teljesülnek az uniós jogszabályokban foglalt vonatkozó követelmények.
Ezért helyénvaló 30 %-ra növelni az Unióba beléptetett ilyen szállítmányok azonossági és fizikai ellenőrzésének gyakoriságát.
(18)
Több KN-kód nem felel meg az (EU) 2019/1793 végrehajtási rendelet I. mellékletének egyes bejegyzéseiben említett áruknak, ezért feleslegesek.
Az említett végrehajtási rendelet I. mellékletéből törölni kell a következő KN-kódokat: A Hondurasból származó gália dinnyére (C. melo var. reticulatus) vonatkozó bejegyzésben az ex 0807 19 00 70 KN-kód, a Srí Lankából származó ázsiai gázlóra (Centella asiatica) vonatkozó bejegyzésben az ex 0709 99 90 25 KN-kód, a Törökországból származó szárított oregánóra vonatkozó bejegyzésben pedig az 1211 90 86 10 KN-kód.
(19)
A fokozott hatósági ellenőrzéseknek alávetett áruk pontosabb azonosítása érdekében az (EU) 2019/1793 végrehajtási rendelet I. mellékletének az Indiából származó lóretekfára (Moringa oleifera) vonatkozó bejegyzésében az ex 0709 99 90 KN-kód tekintetében, valamint a Srí Lankából származó ázsiai gázlóra (Centella asiatica) vonatkozó bejegyzésében az ex 1211 90 86 KN-kód tekintetében helyénvaló meghatározni a TARIC-alszámot.
(20)
Az Indonéziából származó szerecsendió szállítmányai tekintetében az (EU) 2019/1793 végrehajtási rendelet II. mellékletének 1. pontjában szereplő táblázatnak megfelelően elvégzett tagállami hatósági ellenőrzések során arra derült fény, hogy az aflatoxinokkal való szennyeződés tekintetében gyakran nem teljesülnek az uniós jogszabályokban foglalt vonatkozó követelmények.
Ezért helyénvaló 30 %-ra növelni az Unióba beléptetett ilyen szállítmányok azonossági és fizikai ellenőrzésének gyakoriságát.
(21)
Az etilén-oxiddal való szennyeződésből eredő potenciális egészségügyi kockázatok a szentjánoskenyérlisztet vagy guargumit tartalmazó élelmiszeradalékanyag-keverékekhez kapcsolódnak.
Ezért az (EU) 2019/1793 végrehajtási rendelet II. mellékletének 1. pontjában található táblázatban az „Élelmiszer és takarmány (tervezett felhasználás)” és „KN-kód” oszlopban az Indiára vonatkozó bejegyzést ki kell egészíteni a „szentjánoskenyérlisztet vagy guargumit tartalmazó élelmiszeradalékanyag-keverékek” kategóriával és az élelmiszer-adalékanyagok keverékeire vonatkozó megfelelő KN-kódokkal.
Hasonlóképpen, a Malajziára és a Törökországra vonatkozó bejegyzést ki kell egészíteni a „szentjánoskenyérlisztet tartalmazó élelmiszeradalékanyag-keverékek” kategóriával és az élelmiszer-adalékanyagok keverékeire vonatkozó megfelelő KN-kódokkal.
Az Indiából, Malajziából és Törökországból az Unióba beléptetett ilyen szállítmányok azonossági és fizikai ellenőrzésének gyakoriságát 20 %-ban kell megállapítani.
(22)
Az Indiából származó fűszerek vonatkozásában a 0910 KN-kód alá gyökerek, virágok és levelek formájában megjelenő áruk tartoznak, mint például a kurkumagyökér.
Tekintettel arra, hogy a tagállamok által az (EU) 2019/1793 végrehajtási rendelet II. mellékletének 1. pontjában szereplő táblázatnak megfelelően végzett hatósági ellenőrzések során nem észleltek etilén-oxiddal való szennyeződést, az említett áruk kizárhatók a fokozott hatósági ellenőrzések hatálya alól.
Ezért helyénvaló az (EU) 2019/1793 végrehajtási rendelet II. mellékletében feltüntetni, hogy kizárólag az Indiából származó szárított fűszereket kell határállomáson végzett hatósági ellenőrzéseknek alávetni, az Unióba beléptetett szállítmányokra vonatkozó azonossági és fizikai ellenőrzések gyakoriságát 20 %-ban megállapítva.
(4) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).